Dit is hoekom jy sukkel om te slaap | Maroela Media
As jy in die vroeë oggendure op enige sosialemediaplatform inskakel, sal jy heel waarskynlik 'n klomp mense aanlyn aantref. Sedert die land weke gelede as gevolg van Covid-19 die staat van inperking betree het, sukkel Suid-Afrikaners om aan die slaap te raak.
Volgens prof. Pieter Kruger, 'n kliniese sielkundige en direkteur van die Noordwes-Universiteit (NWU) se sentrum vir gesondheid en menslike prestasie (CHHP), is dit geen verrassing dat mense sukkel om te slaap met al die onsekerheid, spanning en angs wat met Covid-19 verband hou nie.
"Ons brein hanteer eenvoudig nie die onsekerheid baie goed nie," sê hy.
"Dié onsekerheid word deur ons brein as 'n die moontlikheid van 'n dreigende gevaar in die omgewing geïnterpreteer, wat op sy beurt weer die brein na 'n selfbeskermingsmodus laat oorskakel. Wanneer dit gebeur, aktiveer dit die brein se emosionele verwerkingsentrum wat ook die limbiese stelsel genoem word. Die stelsel skei die streshormoon kortisol en adrenalien af, wat die liggaam voorberei om te veg of te vlug.
"Die basiese doel van hierdie stowwe wat in die liggaam afgeskei word, is om ons wakker en gereed te hou om potensiële bedreigings te hanteer. Gevolglik meng dit in met ons vermoë om aan die slaap te raak, of aan die slaap te bly."
Die gevolge van te min slaap
Kruger sê dat die gebrek aan slaap beduidende biochemiese en sielkundige gevolge kan hê. Een van die meer bekende korttermyngevolge van slaapdeprivasie is vergeetagtigheid.
"As jy nie genoeg slaap kry nie, beïnvloed dit nie net jou werkende geheue nie, maar dit beïnvloed ook die mens se aandagstelsel, wat jou help om te fokus en te verstaan wat voor jou aan die gang is."
Hy voeg by dat die gebrek aan slaap ook 'n mens se kognitiewe verwerkingspoed en regulering van jou gemoedstoestand beïnvloed, en slaapdeprivasie kan op die lang duur 'n invloed op die testosteroonvlakke van mans en viriliteit by vroue uitoefen. Hy sê dat dit belangrik is om te probeer om op 'n gereelde basis 'n gemiddeld van sewe tot agt uur per nag se slaap in te kry.
Hier is Kruger se wenke om tydens die staat van inperking beter te slaap:
Leer hoe om angs te hanteer en dit te ontlont:Kry vir jou 'n goeie selfhelpboek of praat met 'n sielkundige.
Handhaaf goeie slaaphigiëne en 'n aandroetine:Moenie nuus lees of kyk voordat jy bed toe gaan nie – dit maak jou onseker en skep angs.
Vermy blouspektrumlig voordat jy bed toe gaan:selfone, tablette en skootrekenaars versprei hoë vlakke van blouspektrumlig. Blootstelling aan hierdie soort lig kul jou brein om te dink dat dit nog dag is.
Struktureer jou dag: Probeer om elke aand min of meer op dieselfde tyd te gaan slaap en dieselfde tyd soggens op te staan.
Bly fisiek aktief: Probeer om elke uur vir drie tot vyf minute te stap.
Moenie paniekerig raak as jy nie kan slaap nie:Selfs al lê jy net in die bed, is jou liggaam en brein steeds besig om te herstel.